《寄子受三首 其一》
清代·李宪噩

纷喧无定赏，寂寞有真性。好古延清芬，媚时得俗病。

胡然性所乐，而求与众竞。试问千世文，得失孰为政？

敛情寄闲旷，逸韵发歌咏。所保在冲襟，余事及酬赠。

促迫斯不容，平生抱孤兴。此道少荣辱，矫欲逃数命。

顾言结素心，永世仰冰镜。

作者简介：李宪噩，字怀民，以字行。号十桐，高密人。诸生。有《十桐草堂诗集》。